କୋଭିଡ-୧୯ ସହ ଜଡ଼ିତ ଘୃଣା ଭାବନାକୁ ଦୂର କରି ସଚେତନତା ବୃଦ୍ଧି ପାଇଁ ୟୁନିସେଫର ଆହ୍ବାନ - Sakala Khabar\nକୋଭିଡ-୧୯ ସହ ଜଡ଼ିତ ଘୃଣା ଭାବନାକୁ ଦୂର କରି ସଚେତନତା ବୃଦ୍ଧି ପାଇଁ ୟୁନିସେଫର ଆହ୍ବାନ\nଭୁବନେଶ୍ୱର : କରୋନା ଭାଇରସକୁ ନେଇ ସମାଜରେ ଦେଖାଦେଉଥିବା ଷ୍ଟିଗମା ବା ଘୃଣାଭାବନାକୁ ଦୂର କରିବାକୁ ୟୁନିସେଫ ପକ୍ଷରୁ ଆଜି ଏକ ଗଣମାଧ୍ୟମ ତାଲିମ କାର୍ଯ୍ୟକ୍ରମ ଏକ େଓ୍ବବିନାର ମାଧ୍ୟମରେ ଆୟୋଜିତ ହୋଇଯାଇଛି । ଏହାର ଶୀର୍ଷକ ଥିଲା ' କୋଭିଡ ସହ ସଂପୃକ୍ତ ଲଜ୍ଜାବୋଧ ଓ ପକ୍ଷପାତିତା ହ୍ରାସ କରିବା' । ଏହି କାର୍ଯ୍ୟକ୍ରମରେ ଓଡ଼ିଶା ସରକାରଙ୍କ କୋଭିଡ ମୁଖପାତ୍ର ସୁବ୍ରତ ବାଗଚୀ, ୟୁନିସେଫର ଓଡ଼ିଶା ମୁଖ୍ୟ ମୋନିକା ନିଲସନ, ସ୍ୱାସ୍ଥ୍ୟ ବିଶେଷଜ୍ଞ ଡଃ ମୀନା ସୋମ, ଯୋଗାଯୋଗ ବିଶେଷଜ୍ଞ ଲୋପାମୁଦ୍ରା ତ୍ରିପାଠୀ,ୟୁନସେଫର ଯୋଗାଯୋଗ, ସହାୟତା ଓ ସହଯୋଗିତା ବିଶେଷଜ୍ଞ ରାଧିକା ଶ୍ରୀବାସ୍ତବ ଯୋଗ ଦେଇଥିଲେ । ଏମାନଙ୍କ ବ୍ୟତୀତ ଜଣେ ପୂର୍ବତନ କୋଭିଡ ରୋଗୀ ଉପସ୍ଥିତ ରହି ନିଜର ଅଭିଜ୍ଞତା ପ୍ରକାଶ କରିଥିଲେ ।\nପ୍ରାରମ୍ଭିକ ଭାଷଣ ଦେଇ ୟୁନିସେଫ ଓଡ଼ିଶା ମୁଖ୍ୟ ମୋନିକା ନିଲସନ କହିଥିଲେ ଯେ କରୋନା ନିୟନ୍ତ୍ରଣ ପାଇଁ ଥିବା ୟୁନିସେଫ ସରକାରଙ୍କ ସହ ମିଶି କାମ କରୁଛି । ତେବେ ଆମର ଫୋକସ ହେଉଛି ଜନସାଧାରଣ ବିଶେଷକରି ମହିଳା ଓ ଶିଶୁମାନଙ୍କ ଉପରେ କରୋନାର ପ୍ରଭାବକୁ କମ କରିବା । ଏହା ସହିତ ମହାମାରୀ ସମୟରେ ମହିଳା ଓ ଶିଶୁ ମାନଙ୍କୁ ନିକଟରେ ଯେପରି ଜରୁରୀ ସେବା ପହଞ୍ଚେ ତାହା ଉପରେ ଗୁରୁତ୍ୱ ଦିଆଯାଉଛି । ଉପଯୁକ୍ତ ସଚେତନତା ଓ ସୂଚନା ପ୍ରସାର କରି କରୋନା ସହ ଜଡ଼ିତ ଲଜ୍ଜାବୋଧ କିମ୍ବା ପକ୍ଷପାତିତାକୁ ଦୂର କରିବା ଉପରେ ୟୁନିସେଫ ପ୍ରାଥମିକତା ଦେଉଛି ।\nସେ କହିଛନ୍ତି ଯେ କୋଭିଡ-୧୯ ସହ ଜଡ଼ିତ ଘୃଣାଭାବନା ଏହି ମହାମାରୀ ବିରୋଧୀ ଲଢେଇରେ ଏକ ପ୍ରତିବନ୍ଧକଭାବେ ଦେଖାଦେଇଛି । ଏପରିକି କରୋନା ସଂକ୍ରମିତଙ୍କୁ ଚିକିତ୍ସା କରୁଥିବା ଡାକ୍ତର,ନର୍ସ, ପରିମଳ କର୍ମଚାରୀ, ଆଶା ଓ ଅଙ୍ଗନଓ୍ବାଡ଼ି କର୍ମୀ, ସରପଞ୍ଚ,ଏଏନଏମମାନଙ୍କୁ ମଧ୍ୟ ଘୃଣାଭାବନା ସହ ଦେଖାଯାଉଛି । କରୋନା ଲଢେଇରେ ନିଯୋଜିତ ଲୋକମାନଙ୍କ ବିରୁଦ୍ଧରେ ଘୃଣା ଭାବନା ରଖୁଥିବା ଓ ପକ୍ଷପାତିତା କରୁଥିବା ଲୋକମାନଙ୍କ ବିରୁଦ୍ଧରେ ଓଡ଼ିଶା ସରକାର ଦୃଢ କାର୍ଯ୍ୟାନୁଷ୍ଠାନର ବ୍ୟବସ୍ଥା କରିଛନ୍ତି । ବାହାର ରାଜ୍ୟରୁ ଅନେକ ପ୍ରବାସୀ ଶ୍ରମିକ ଫେରୁଥିବାବେଳେ ସେମାନଙ୍କ ପ୍ରତି ଘୃଣାଭାବନା ନରଖି ସେମାନଙ୍କୁ ସ୍ୱାଗତ କରାଯିବା ଉଚିତ । ରୋଗୀ ନୁହେଁ ରୋଗ ବିରୁଦ୍ଧରେ ଲଢେଇ ପାଇଁ ସରକାର ସଚେତନ କରୁଛନ୍ତି ।\nଏହି ଅବସରରେ ଓଡ଼ିଶା ସରକାରଙ୍କ କୋଭିଡ ମୁଖପାତ୍ର ସୁବ୍ରତ ବାଗଚୀ କହିଛନ୍ତି ଯେ ଘୃଣାଭାବନା ସହ ଅଛୁଆଁ ଭାବନା ଯୋଡ଼ି ହୋଇଛି । ତେବେ କେଉଁମାନେ ଏପରି ଭାବନାର ସମ୍ମୁଖୀନ ହୁଅନ୍ତି ? ସବୁବେଳେ ସମାଜର ଦୂର୍ବଳ ବର୍ଗହିଁ ଏହାର ସମ୍ମୁଖୀନ ହୁଅନ୍ତି ଓ ସମାଜର ସବୁଠାରୁ ଦୁର୍ବଳ ବର୍ଗ ହେଲେ ମହିଳା ଓ ଶିଶୁ । ଏହାଛଡ଼ା ଧାର୍ମୀକ ଗୋଷ୍ଠୀ, ରୋଗୀ, ଶରଣାର୍ଥୀ ଓ ବିସ୍ଥାପିତମାନେ ମଧ୍ୟ ଏହା ଦ୍ୱାରା ପ୍ରଭାବିତ ହୋଇଥାନ୍ତି । ବେଳେବେଳେ ଅଜାଣତରେ ମଧ୍ୟ ଏପରି ଘୃଣା ଭାବନା ସୃଷ୍ଟି ହୁଏ । ଏଣୁ ଏହି ସମସ୍ୟାର ସମାଧାନ ପାଇଁ ଯୋଗାଯୋଗର ଭୂମିକା ଗୁରୁତ୍ୱପୂର୍ଣ୍ଣ ହୋଇପଡ଼େ ।\nଉଦାହରଣ ଦେଇ ସେ କହିଛନ୍ତି ଯେ ପ୍ରବାସୀ ଶ୍ରମିକଙ୍କୁ ସୁରତ ଫେରନ୍ତା କହି ଚିହ୍ନିତ କରାଯାଏ ତଥା ଘୃଣା ଓ ପକ୍ଷପାତ କରାଯାଏ । ଏହା ଫଳରେ ଫୋକସ ରୋଗ ଉପରୁ ହଟି ସୁରତ ଫେରନ୍ତାଙ୍କ ଉପରକୁ ଯାଏ । ଏହି ସମସ୍ୟାର ସମାଧାନ ଲାଗି ସାମ୍ବାଦିକମାନେ ସକାରାତ୍ମକ ଭୂମିକା ନିର୍ବାହ କରିପାରିବେ । ଏ ସଂପର୍କିତ ରିପୋର୍ଟିଂ ବେଳେ ସାମ୍ବାଦିକମାନେ ଦାୟିତ୍ୱବାନ ଓ ସତର୍କ ହେବା ଉଚିତ କାରଣ ଖବରକାଗଜରେ ବାହାରୁଥିବା ଖବରକୁ ଲୋକେ ସତ ବୋଲି ଭାବନ୍ତି । ଏଣୁ ଗଣମାଧ୍ୟମ ପ୍ରତିଟି ଖବରର ସତ୍ୟତା ଅନୁସଂଧାନ କରି ତାହାକୁ ବୃହତ୍ତର ଦୃଷ୍ଟିକୋଣରୁ ବିଚାର କରିବା ଆବଶ୍ୟକ । ଖବରରେ ସତ୍ୟତା ଓ ଭାରସାମ୍ୟ ରହିବା ଜରୁରୀ ଓ ଶୀର୍ଷକ ଖବରର ସୂଚନାକୁ ଦର୍ଶାଉଥିବା ଜରୁରୀ । ସେ ଆହୁରି ମଧ୍ୟ କହିଛନ୍ତି ଯେ ଗଣମାଧ୍ୟମର ସମାଜର ଦୁର୍ବଳବର୍ଗ ଉପରେ ଗୁରୁତ୍ୱ ଦେବା ଆବଶ୍ୟକ । କରୋନା ବିରୋଧୀ ଲଢେଇ ଏବେ ବି ସରିନାହିଁ ବୋଲି ସେ କହିଛନ୍ତି ।\nଏହି ଅବସରରେ ଜଣେ ପୂର୍ବତନ କରୋନା ରୋଗୀ କହିଛନ୍ତି ଯେ ସେ ଯେତେବେଳେ ସଂକ୍ରମିତ ଥିଲେ ଲୋକମାନେ ତାଙ୍କ ବିଷୟରେ ଘୃଣାର ସହ କଥାବାର୍ତ୍ତା କରୁଥିଲେ । ସୋସିଆଲ ମିଡିଆରେ ତାଙ୍କ ବିଷୟରେ ଅନେକ ନକାରାତ୍ମକ କଥା ଲେଖାଯାଉଥିଲା । ଡାକ୍ତରଙ୍କ ପରାମର୍ଶରେ ସେ କିଛି ଦିନ ଧରି ନ୍ୟୁଜ ଦେଖିବା ଛାଡ଼ିଦେଲେ । ଆଜିର ପରିସ୍ଥିତିରେ ସବୁଠାରୁ ଗୁରୁତ୍ୱପୂର୍ଣ୍ଣ ହେଉଛି ସଂକ୍ରମିତଙ୍କ ପ୍ରତି ଦୟାର ଭାବନା ରଖିବା । ଏହା ଅନ୍ୟକୁ ଦୋଷ ଦେବାର ସମୟ ନୁହେଁ, ସମସ୍ତଙ୍କୁ ନିଜର ଭୂମିକା ନିର୍ବାହ କରିବାକୁ ଅଛି । ସେ ଯେପରି ଭୋଗିଥିଲେ ଅନ୍ୟମାନେ ନଭୋଗନ୍ତୁ ବୋଲି ସେ କହିଛନ୍ତି । ଏଣୁ ଲୋକମାନେ ନିୟମପାଳନ କରିବା ସହ ସାମାାଜିକ ଦୂରତ୍ୱ, ହାତ ଧୋଇବା,ମାସ୍କ ପିନ୍ଧିବା ଉଚିତ ।\nଅନ୍ୟପକ୍ଷରେ ସ୍ୱାସ୍ଥ୍ୟ ବିଶେଷଜ୍ଞ ଡ. ମୀନା ସୋମ କହିଛନ୍ତି ଯେ ଅଧିକାଂଶ କରୋନା ମାମଲା ସାଧାରଣ ହୋଇଥାଏ । ଆମେ ମଧ୍ୟ ଅନ୍ୟ ଦେଶମାନଙ୍କ ସହ ତୁଳନା କମ କରିବା ଆବଶ୍ୟକ । ଯୋଗାଯୋଗ ବିଶେଷଜ୍ଞ ଲୋପାମୁଦ୍ରା ତ୍ରିପାଠୀ କହିଛନ୍ତି ଯେ ଆମେ ସକାତାତ୍ମକ ଖବର ଉପରେ ଧ୍ୟାନ ଦେବା ଆବଶ୍ୟକ । କରୋନା ବିରୋଧୀ ଲଢେଇରେ ସମସ୍ତଙ୍କ ଯୋଗଦାନ ରହିବା ଆବଶ୍ୟକ । ଏହି କାର୍ଯ୍ୟକ୍ରମକୁ ୟୁନସେଫର ଯୋଗାଯୋଗ, ସହାୟତା ଓ ସହଯୋଗିତା ବିଶେଷଜ୍ଞ ରାଧିକା ଶ୍ରୀବାସ୍ତବ ପରିଚାଳନା କରିଥିଲେ ।\nUNICEF calls for increased awareness by eliminating hate speech related to Covid-19\nଚଣ୍ଡିଖୋଲ : ଅସହାୟ ପରିବାରକୁ ଭେଟିଲେ ପୂର୍ବତନ ବ୍ଲକ ଅଧ୍ୟକ୍ଷ\nରେଲୱେର ପରିତ୍ୟକ୍ତ କ୍ୱାର୍ଟରଗୁଡ଼ିକ ଏବେ ଅସାମାଜିକ ବ୍ୟକ୍ତିଙ୍କ କବଜାରେ : ପ୍ରଶାସନିକ ଅଧିକାରୀମାନେ ସବୁଜାଣି ନୀରବ କାହିଁକି?
